I det internasjonale mondopoint-systemet (Mondo eller INT) angis størrelser i henhold til fotens lengde i millimeter (f.eks. «280» for en 280 mm lang fot), eventuelt supplert med fotens bredde (f.eks. «280/110») målt mellom det første og femte metatarsofalangealleddet (leddet som forbinder mellomfoten og de innerste tåbena). Dette er de to leddene som «stikker ut mest» på sidene av foten. Fotens omkrets kan også angis, og måles da mellom de samme punktene som bredden. Mondopoint er det eneste systemet for skostørrelser som har muligheten for å ta med fotens bredde og omkrets.